বিএনপি ও জামায়াতের ডাকা টানা ৩৬ ঘণ্টার হরতালের আগের দিন শনিবার দুপুর থেকে উত্তপ্ত হয়ে উঠেছে রাজধানীর পরিস্থিতি। শনিবার দুপুরের আগেই রাজধানীতে দুটি বাসে আগুন ধরিয়ে দেয়া হয়। সময় বাড়ার সঙ্গে সঙ্গে গাড়িতে আগুন দেয়ার সংখ্যাও বাড়তে থাকে। সর্বশেষ গতকাল রাত সাড়ে ৮টায় এ  রিপোর্ট লেখার সময় ৯টি বাসে অগ্নিসংযোগ করা হয়েছে। পাশাপাশি শুরু হয়েছে ব্যাপক ধরপাকড়। হরতাল বিরোধী বিশেষ অভিযানও চালাচ্ছে পুলিশ। গতকাল সকাল পর্যন্ত ২৪ ঘন্টায় সারাদেশে ৫৭০ জনকে গ্রেফতার করা হয়েছে। এর মধ্যে শুধু রাজধানীতে গ্রেফতার করা হয়েছে ২২১ জনকে। এছাড়া দেশের বিভিন্ন স্থানে হরতালের সমর্থনে বের হওয়া মিছিলে পুলিশের লাঠিচার্জের ঘটনাও ঘটছে। এদিকে গতকাল বিকাল থেকে রাজধানীতে নামা ভ্রাম্যমাণ আদালত সন্ধ্যা পর্যন্ত বিভিন্ন এলাকায় ২৮ জনকে বিভিন্ন মেয়াদে কারাদণ্ড দেয়। পুলিশের ওপর হামলা ও সংঘর্ষের ঘটনায় ভ্রাম্যমাণ আদালত এই  সাজা দিয়েছে।